Margrethe Vestager (RV), 2010-04-22:
Vindenergi er godt.
Det er god energi.
Det gør os fri for at være afhængige af dem, som ejer olien, kullet eller gassen for den sags skyld.
Vindenergi produceret på mindre, effektive, velplacerede møller er også billig energi, vel at mærke hvis den produceres på land.
Vindenergi bidrager til et bedre klima på vores fælles klode, og vindenergi giver arbejdspladser, viden, udvikling og eksport.
Der er indlysende grunde til, at der skal være muligheder for at teste møller i Danmark, og derfor skal vi selvfølgelig have et testcenter.
Og hvor skal det så være?
Ja, under alle omstændigheder må vi jo nok placere det et sted, hvor der er ordentlig vind, og det er der faktisk kun de steder, som vi kalder Udkantsdanmark.
Så om det bliver det ene eller det andet sted, vil det under alle omstændigheder være et bidrag der, hvor det bliver placeret.
Jeg synes ikke, at det skal ligge i Østerild, og det er der mange grunde til, først og fremmest at der skal fældes rigtig, rigtig meget gammel værdifuld skov, og når først træerne er fældet, er de fældet.
Det her er ikke et eksperiment, vi kan lave.
Det er ikke noget, vi kan prøve os frem med.
Der er ét forsøg.
Men det er også, fordi Østerild er et stille, mørkt sted.
Så er der måske nogle, der vil sige: Ja, ja, det er den sædvanlige hovskisnovski bysnak.
Men stilhed og mørke er faktisk noget af det, der er en akut mangelvare i vores moderne verden.
Endelig er beslutningsgrundlaget helt usædvanlig ringe.
Folketinget skal træffe beslutning, men der er ikke noget, der ligner et fyldestgørende beslutningsgrundlag.
Det Radikale Venstre er helt klar til at gøre arbejdet med at finde alternative placeringer, og det arbejde får forhåbentlig et konstruktivt afsæt i dag og slutter, når testcenteret er placeret et passende sted.
Spørgsmålene er mange.
Der er det økonomiske spørgsmål: Hvilket testcenter kan vi få, hvis prisen for at teste møller skal kunne konkurrere med prisen for at teste møller i f.eks. England?
Jeg har fået det indtryk, at det ikke må koste mere end 2 mio. kr. om året at have en mølle stående i test.
Hvad kan man få for det?
For hvis det bliver dyrere, betyder det, at vindindustrien så alligevel tester sine møller andre steder.
Det synes jo at betyde noget, for regeringen har prioriteret så få ekspropriationer som muligt, kun at erstatte skov i forholdet 1:1, og at centeret ikke skal kunne teste sammenspillet mellem møllerne og elnettet.
Det er ellers noget af det, vi har allerallermest brug for at vide noget om, fordi vi skal have mere vind ind i nettet.
Dermed også sagt, at risikoen er, at det rigtige testcenter bliver for dyrt, til at industrien vil bruge det, og så flytter de alligevel.
Så er der udbuddet.
Hvordan bliver reglerne for, hvem der kan teste møller i centeret.
Vindmølleindustrien er jo global, og det handler om at etablere muligheder for at udvikle den industri.
Regeringen må komme med helt klare svar om forholdet til EU og udbudsregler og på spørgsmålet om konkurrenceforvridende støtte, og hvad vi ellers har.
Spørgsmålet er, om man er i gang med at fifle med helt grundlæggende regler, når det kommer til konkurrence, og hvad der forvrider den.
For det, der jo er risiko for, er, at det ikke er danske møller, der kommer til at stå der, hvor der er ryddet dansk natur.
Man kan sige utrolig meget godt om det globale marked, men det her handler jo også om, at vi gerne vil have, at vindindustrien er med til at gøre Danmark til et bæredygtigt, udviklende og produktivt samfund.
Sidst, men ikke mindst, er der jo spørgsmålet om, hvad der skal testes.
Er det virkelig sådan, at det hele skal være på det samme sted?
Der er udviklingstest, der er test med henblik på at opfylde certificeringskrav.
Er det virkelig en given ting, at møllerne skal stå på én række?
Og hvordan får vi egentlig testet sammenspillet mellem møllerne og nettet?
Så er der blevet sagt meget om proces, og det er simpelt hen en grundlæggende provokation og en arrogance uden sidestykke hos regeringen og statsministeren, at man siger, at sådan skal det være, for sådan skal være, på trods af en forhastet proces, på trods af et lovforslag, som flere ordførere før mig allerede har kaldt et makværk.
Jeg vil opfordre Venstre, Konservative, S, SF og DF til at lytte og sammen med os arbejde for en anden placering og etablering af testcenteret.
Så håber jeg, at vi om 25 år vil se tilbage på Folketingets arbejde og tænke: Hvor var det godt, at vi lyttede; hvor var det godt, at vi fandt en anden placering, så vi både fik en konkurrencedygtig global vindindustri og vi stadig væk har Østerild Klitplantage.